**Mikko Ilari Puumalainen** (s. 22. maaliskuuta 1961 Helsinki) on suomalainen juristi, joka on toiminut apulaisoikeuskanslerina vuodesta 2007 lähtien.

Elämä
-----

Puumalainen valmistui Helsingin yliopistosta oikeustieteen kandidaatiksi vuonna 1985 ja oikeustieteen lisensiaatiksi vuonna 1994, suoritti Master of Laws (LL.M.) -tutkinnon Lontoon yliopistossa vuonna 1993 sekä väitteli oikeustieteen tohtoriksi Turun yliopistossa vuonna 2018. Hän myös sai varatuomarin arvon vuonna 1987.

Puumalainen on työskennellyt muun muassa lainsäädäntöneuvoksena oikeusministeriössä vuosina 1990–1995, erityisasiantuntijana Suomen pysyvässä edustustossa Euroopan unionissa vuosina 1996–1998, kaupallisena neuvoksena ulkoasiainministeriössä vuonna 1998, erityisasiantuntijana valtioneuvoston kansliann EU-yksikössä vuosina 1998–2000 ja neuvottelevana virkamiehenä valtioneuvoston kanslian EU-sihteeristössä vuosina 2000–2001. Hän toimi Suomen ensimmäisenä vähemmistövaltuutettuna vuosina 2002–2007. Vuonna 2007 tasavallan presidentti Tarja Halonen nimitti Puumalaisen apulaisoikeuskanslerin virkaan oikeusministeri Tuija Braxin ehdotuksesta. Vuosina 2016–2017 Puumalainen toimi korkeimmassa hallinto-oikeudessa määräaikaisena tuomarina.

Kannanottoja
------------

Vähemmistövaluutettuna toiminut Puumalainen piti syksyllä 2004 Tatu Vanhasen lausuntoja afrikkalaisten alhaisemmasta älykkyysosamäärästä kiihottamisena kansanryhmää vastaan. Keskusrikospoliisi kuitenkin ilmoitti elokuussa 2004, ettei Vanhasta ole syytä epäillä rikoksesta, eikä KRP aloittanut esitutkintaa. Tammikuussa 2007 Cloetta Fazer luopui tunnetusta Lakupoika-lakritsipakkauksesta sen jälkeen, kun Puumalainen oli tehnyt asiasta tutkimuspyynnön Kuluttajavirastoon. Maaliskuussa 2007 Puumalainen paheksui Kylähullut-yhtyeen kappaleen *Lisää persettä rättipäille* sanoitusta. Hänestä se oli selvästi muslimeja loukkaava ja huonoa makua osoittava. Puumalainen arvioi kuitenkin, että huonoa makua on perinteisesti Suomessa suojattu sananvapaudella ja että syytekynnystä kiihottamisesta kansanryhmää vastaan on pidetty korkeana.

Keväällä 2014 apulaisoikeuskansleri Puumalainen linjasi koulujen uskonnollisten tilaisuuksien olevan ongelmallisia uskonnonvapauden ja yhdenvertaisuuden kannalta. Hän kehotti Opetushallitusta tarkistamaan kouluille annettua uskonnollisia tilaisuuksia koskevaa ohjeistusta. Opetushallitus ja monet poliitikot kritisoivat Puumalaisen lausuntoa.

Puumalainen tyrmäsi marraskuussa 2023 hallituksen valmisteleman päätöksen koko itärajan sulkemiseksi reaktiona Venäjän aikaansaamaan satojen turvapaikanhakijoiden saapumiseen itärajalle. Hänen mukaansa päätöksessä ei riittävästi turvattu mahdollisuutta hakea turvapaikkaa. Seuraavana päivänä Puumalainen hyväksyi hallituksen päätöksen kaikkien rajanylityspaikkojen pohjoisinta Raja-Joosepin rajanylityspaikkaa lukuun ottamatta sulkemisesta kuukaudeksi. Puumalaisen ratkaisu herätti paljon kritiikkiä, ja sitä arvostelivat muun muassa Euroopan hybridiosaamiskeskuksen verkostojohtaja Jukka Savolainen, oikeusministeri Leena Meri, valtiovarainministeri Riikka Purra ja useat kansanedustajat. Sen sijaan pääministeri Petteri Orpo totesi, ettei valtioneuvoston jäsenten ole sopivaa arvostella oman laillisuusvalvojan toimintaa, ja korkeimman hallinto-oikeuden presidentti Kari Kuusiniemi piti poliitikkojen kannanottoja oikeusvaltioperiaatteen kannalta huolestuttavina. Noin viikko Puumalaisen ratkaisun jälkeen oikeuskansleri Tuomas Pöysti hyväksyi hallituksen päätöksen koko itärajan sulkemisesta kahdeksi viikoksi todettuaan, että uhka oli nyt vakavampi ja päätöksen perustelut riittävät.

Lähteet
-------

1. ↑  Paavilainen, Ulla (päätoim.): *Kuka kukin on 2015*, s. 719. Helsinki: Otava, 2014. ISBN 978-951-1-28228-0.
2. 1 2  Mikko Puumalainen, KHO:n jäsenet. (Arkistoitu – Internet Archive) Korkein hallinto-oikeus, Viitattu 29.12.2017
3. 1 2 3  Apulaisoikeuskansleri Mikko Puumalainen *Valtioneuvoston oikeuskansleri*. Viitattu 29.11.2023.
4. ↑  Mikko Puumalaista esitetään apulaisoikeuskansleriksi *Oikeusministeriö*.  29.8.2007. Viitattu 21.11.2023.
5. ↑  Räikkä, Jyrki: Pääministerin isä uskoo älyn valon nousevan idästä.  *Helsingin Sanomat*, 26.10.2007. Artikkelin maksullinen verkkoversio.. Viitattu 26.5.2014.
6. ↑  KRP ei aloita esitutkintaa Vanhasen lausunnoista  12.8.2004. Keskusrikospoliisi.  Arkistoitu 26.7.2014.
7. ↑  Cloetta Fazer luopuu lakritsipötkön tutusta hahmosta *mtvuutiset.fi*.  15.1.2007. Viitattu 22.11.2023.
8. ↑  Kylähullut-yhtye saa moitteita vähemmistövaltuutetulta *Yle Uutiset*.  15.3.2007. Viitattu 22.11.2023.
9. ↑  Reinboth, Susanna: Apulaisoikeuskansleri: Uskonnolliset tilaisuudet pois kouluista.  *Helsingin Sanomat*, 24.3.2014. Artikkelin maksullinen verkkoversio.. Viitattu 23.8.2023.
10. ↑  Aro, Jessikka: Suvivirren laulaminen kouluissa uuteen harkintaan *Yle Uutiset*.  24.3.2014. Viitattu 26.5.2014.
11. ↑  Aro, Jessikka: Opetushallituksessa ihmetellään linjausta koulujen uskonnollisista tilaisuuksista *Yle Uutiset*.  24.3.2014. Viitattu 26.5.2014.
12. ↑  Toivio, Tuula: Useat poliitikot ihmettelevät apulaisoikeuskanslerin lausuntoa Suvivirren kieltämisestä kouluissa.  *Helsingin Sanomat*, 24.3.2014. Artikkelin maksullinen verkkoversio.. Viitattu 23.8.2023.
13. ↑  Ylen tiedot: Apulaisoikeuskansleri tyrmäsi hallituksen uudet rajoitustoimet – näin pääministeri ja sisäministeri kommentoivat *Yle Uutiset*.  21.11.2023. Viitattu 28.11.2023.
14. ↑  Itärajan ylityspaikat suljetaan yhtä lukuun ottamatta – vain Raja-Jooseppi jää auki *Yle Uutiset*.  22.11.2023. Viitattu 28.11.2023.
15. ↑  Hybridiasiantuntijalta rajua kritiikkiä rajatoimien kiristyksen torppaamiselle *Yle Uutiset*.  21.11.2023. Viitattu 28.11.2023.
16. ↑  Oikeusministeri Meri moittii poikkeuksellisesti oikeuskanslerin rajalinjausta *Yle Uutiset*.  22.11.2023. Viitattu 28.11.2023.
17. ↑  Itäraja on voitava sulkea laillisuusvalvojan näkemyksestä huolimatta, linjaa Riikka Purra *Yle Uutiset*.  26.11.2023. Viitattu 28.11.2023.
18. ↑  KHO:n presidentiltä poikkeuksellinen kannanotto *Helsingin Sanomat*.  7.12.2023. Viitattu 7.12.2023.
19. ↑  Oikeuskansleri Pöysti: Venäjällä todellisessa vaarassa olevilla muitakin pakoreittejä *Yle Uutiset*.  28.11.2023. Viitattu 28.11.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)

 |
|  |
| Henkilöt | 
* Yle

 |

 |